Hétvári Andrea

*Hídon*

Mint hajadont az ifjú vőlegény

vetkőzteti a délután az estet,

kitakar bokrot, kopár sziklavállat

s megpillantja a felderengő testet,

az ösvényen baktató társaság,

sem tudhatja, itt jár vagy odaát,

- pitvar és kamra régen összenőve -

most hirtelen a táj szívébe lát,

az ismerős tér csöndesen megdobban,

és megnyílik a titkos perspektíva,

fénylő kanyarát kínálja a híd

az út végére lusta hurkot írva,

a szomjas állat mohón belekortyol,

és felszárad az alkony az utakról.

**

*Csontváry Kosztka Tivadar:*

*Hídon átvonuló társaság*

*1903-1904, olaj, vászon,*

*60 x 72 cm; magántulajdon*

*Restaurálás*

Több ezer év a jelenet kora,

az arc formái meglepően épek,

pedig itt-ott már széle sincs a képnek,

kék alól dereng a vér bíbora,

ki gondolná ezt komolyan ma már,

lehetne egy megrendezett színdarab,

hogy latrok kezéhez szikkadt sár tapad,

s a lélek is kikötözött madár,

vagy jelzőfény, mi néha megremeg

a hullámverésben, dolga rengeteg,

vívja minden nap a végtelen tusát,

talán kész lesz az aranyozás egyszer,

s a sötét, mélyülő vétkek tónusát

továbbfesti egy ismeretlen mester.

Az évek óta megrendezett Aquincumi Költőverseny ez évi fődíja és az Új Írás különdíja nyertesének versei.